钦定古今图书集成/明伦汇编/官常典/第620卷 > 《越州谢上表》元·绛
## 钦定古今图书集成/明伦汇编/官常典/第620卷 > 《越州谢上表》元·绛

易帅峤南，方深危惧；分符浙右，特荷保全。仰服恩章，
惟知感涕。伏念臣习知忠谊，窃慕功名，历事三朝，行
将四纪。向自北垂之漕，就更南粤之麾。蒙临遣以丁
宁，敢遑安而留滞？载驱长陆，甫及半涂。忽闻羽檄之
音，谓有龙编之警。横水明光之甲，得自虚声；云中赤
白之囊，倡为危事。边萌扰动，朝听震惊，况在守臣，敢
愆奔命？风驰南海，已久见于吏民；日远长安，盖未闻
于章奏。仰烦宵旰，“咨及臣邻，谓护塞之急人，且择才
而代戍。驱车万里，虚出玉关之门；乘驷一麾，幸至会
稽之邸。尚兼方面，弥畏人言。此盖伏遇陛下法道曲
全，等天丕冒。以臣更事绵久，备历四方之勤；知臣立
朝最孤，迥无一介之助。涣然休命，付”畀价藩臣敢不
训旅以严安民以静庶希乐易之治仰补熙隆之时
衔赐不赀论生曷补。